З кожнай экспедыцыі па розных рэгіёнах краіны Яўген Сахута прывозіць разнастайныя вырабы народных майстроў. Прычым толк у іх ведае, каштоўныя рэчы бачыць адразу: Яўген Міхайлавіч — першы ў Беларусі доктар мастацтвазнаўства ў галіне народнага мастацтва, прафесар, старшыня Беларускага саюза народнай творчасці. Калекцыю навуковец збірае амаль 50 гадоў. Чаго ў ёй толькі няма: керамічныя цацкі-свісцёлкі, саламяныя карзінкі, металічныя званы, дзвярныя клямкі… Нават драўляныя разьбяныя скульптуры ды шэдэўры іканапісу. Сёння ж амаль цалкам калекцыя навукоўца знаходзіцца ў Нацыянальным гістарычным музеі Беларусі. Дапамогу ў набыцці ўнікальных экспанатаў музею аказаў ягоны генеральны партнёр: кампанія Japan Tobacco International.